Nuwe BCom-graad plaas Akademia in klas van sy eie - Solidariteit WêreldSolidariteit Wêreld
Tuis › Nuuskantoor › Nuwe BCom-graad plaas Akademia in klas van sy eie
Nuwe BCom-graad plaas Akademia in klas van sy eie
Donderdag | 05 Mei | 2016
Akademia, 'n privaat Afrikaanse afstandsonderriginstelling en inisiatief van die vakbond Solidariteit, spog tans met 'n splinternuwe toevoeging tot sy bestaande studieaanbod, naamlik 'n Baccalaureus (BCom) graad in Ekonomie en Regte. Die graadkursus, wat later vanjaar amptelik bekend gestel sal word, maak nie net 'n nuwe wêreld van moontlikhede oop vir voornemende studente wat hulself in die regsberoep wil vestig nie, maar dit plaas Akademia in 'n klas van sy eie wat privaat tersiêre onderrig in Suid-Afrika betref.
Elzette le Roux, programbestuurder van Akademia se BCom Ekonomie en Regte-graad, verduidelik dat dié regskwalifikasie uniek is in die sin dat dit voornemende regsstudente ook met grondige kennis oor ekonomiese beginsels toerus. "Studente het die geleentheid om nie net hulself in die regsomgewing te bekwaam en te laat geld nie, maar om ook krities en vergelykend met ekonomiese konsepte te kan omgaan. Studente wat die spesifieke graadkursus volg, word voorts toegerus met analitiese vaardighede, probleemoplossingsvaardighede, kritiese denke en regskennis," verduidelik Le Roux.
Le Roux sê voorts dat die graad studente toerus met basiese kennis en vaardighede in 'n verskeidenheid van velde binne die sake- en regsomgewing. "Hierdie kombinasie van kennis en vaardighede waarmee studente toegerus word, bemagtig hulle om 'n suksesvolle loopbaan te volg en om moontlike beroepe soos dié van regsadviseur, ekonoom, navorser of konsultant te beoefen. Dit verleen ook aan studente toegang tot nagraadse studie in Ekonomie of om 'n nagraadse regskwalifikasie, soos 'n LLB-graad, te verwerf. Met die verwerwing van die nagraadse regskwalifikasie kan die student uiteindelik ook as prokureur of advokaat toegelaat word," sê Le Roux.
Le Roux het ook daarop gewys dat Akademia oor 'n span bekwame voltydse en deeltydse dosente beskik wat die vakke vir die BCom Ekonomie en Regte-graad aanbied. "Die dosente beskik almal oor honneurs- of meestersgrade in Ekonomie, Ondernemingsbestuur, Finansiële Bestuur of in die regte," sê Le Roux.
Piet le Roux, akademiese hoof van Akademia, verduidelik dat die nuwe BCom-graad in Ekonomie en Regte as Akademia se eerste tree op pad na 'n omvattende akademiese aanbod in die sosiale wetenskappe beskou kan word. "Met die BCom-graad in Ekonomie en Regte gee Akademia 'n belangrike tree op pad na twee groot uitbreidings, naamlik die vestiging van 'n regsfakulteit en 'n fakulteit vir geestes- en sosiale wetenskappe. Hierdie uitbreidings sal onder meer danksy die BCom Ekonomie en Regte-kwalifikasie se grondige blootstelling aan die beginsels van die reg en die ekonomie, aangevul met inleidende blootstelling aan verskillende handelsdissiplines, moontlik gemaak word," verduidelik Le Roux.
Akademia beplan om in die lig van sy nuwe BCom Ekonomie en Regte-graad ook 'n honneursgraad in Ekonomie, asook 'n nagraadse LLB-kwalifikasie in die nabye toekoms te ontwikkel en vir akkreditasie voor te lê. Daarby is Akademia tans besig met die proses om nog graadkwalifikasies, naamlik BCom Rekeningkunde, BCom Finansiële Beplanning en BNur (Verpleging) met die oog op 2017 te laat akkrediteer.
Voornemende studente wat daarin belangstel om vir die BCom Ekonomie en Regte-graad in te skryf, kan navrae oor die kursus aan Elzette le Roux, die programkoördineerder, rig by elzette@akademia.ac.za, of hulle kan Akademia se webtuiste, www.akademia.ac.za, besoek.
Voornemende studente kan ook gerus met Solidariteit Helpende Hand in verbinding tree om aansoek om 'n rentevrye studielening te doen. Neem asseblief kennis dat keuring aan bepaalde keuringsvereistes onderhewig is. Afgesien van die Helpende Hand-studiefonds, kwalifiseer Solidariteit-lede ook vir 'n 20%-afslag op studiegeld. Dié afslag is ook op die BCom Ekonomie en Regte-graad van toepassing.
Hoe teken ek uit sodat ek nie hierdie berigte op my buroblad van my rekenaar kry nie? Dit is baie lastig.
Goeie dag mev. Stuijt links onder aan die skerm is 'n rooi sirkel met 'n wit klokkie, klik gerus daar en klik dan op "UNSUBSCRIBE" om die kennisgewings te staak.